Voditelj: »Lepo pozdravljeni v tretjem podkastu o Radu Smerduju,  biologu in naravovarstveniku, ki je veliko prispeval k oblikovanju metod varstva narave. Po njem je poimenovana državna nagrada za izjemne dosežke, ki pomembno prispevajo k razvoju stroke na področju ohranjanja narave in k ohranjanju narave same. Nagrado smo v letu 2024 podelili prvič. Danes z vami delimo nekaj izsekov iz pogovora z dr. Petrom Skobernetom, biologom in naravovarstvenikom, publicistom in fotografom, ki se je s področjem varstva narave ukvarjal vso karierno pot. Dr. Skoberne, kako in kdaj ste spoznali Rada Smerduja in kaj vas je pri njem pritegnilo?«

Dr. Peter Skoberne: »Rada Smerduja sem spoznal v študentskih časih. On je bil tista ena, se pravi cela generacija pred mano. Spoznal sem ga na teh ekskurzijah entomološke sekcije Štefana Michielija (opomba: entomološka skupina znotraj biološke sekcije Prirodoslovnega društva Slovenije, po Michielijevi smrti so jo po njem poimenovali [Slovensko entomološko društvo Štefana Michielija](https://zuzelke.splet.arnes.si/)). To je bil tudi en tak motiv za mojo odločitev za kasnejšnjo poklicno pot. Ko sem končal študij biologije, sem imel za tiste čase kar luksuz, da sem imel več možnosti za zaposlitev. Nagibalo me je, da bi se zaposlil na področju varstva narave. Eden od razlogov - tistih za, ker nekaj jih je bilo tudi proti, ampak eden, ki je bil za, je bil tudi, da bo moj sodelavac Rado Smerdu. Ker mene je pri njemu vedno navdoševala njegova naravnanost, ne samo na naravo, ampak neko tako veselje, neka strast, nek žar, s katerim je vse to počel. In zaradi tega žara se mi je zdelo tudi - nekako me privabilo, da bi se pridružil tej skupini. To se je dejansko potem tudi izkazalo, da je tako bilo.«

»Rado je s tem notranjim žarom, ki je bil zelo nalezljiv, bil vedno neko gonilo skupnega dela. Tudi on je bil zelo velik zagovornik, ampak ne zagovornik, ni prepričeval v to, ampak je pričal o tem, kako delati skupaj, kako delati v timu. Tako da mu nič ni bilo treba reči, ampak je enostavno nas prežaril s kakšno idejo ali pa je tudi kakšno idejo podprl.«

Voditelj: »V tistem času se je na Zavodu za spomeniško varstvo oblikovala skupina sodelavcev okoli Staneta Peterlina, v kateri je bil tudi Rado. Skupina je opravila veliko začetno delo na področju varstva narave pri nas. Ena takih prebojnih nalog je bila priprava inventarja najpomembnejše naravne dediščine Slovenije, ki jo je vizionarsko zastavil prav Stane Peterlin. Za izpeljavo pa je verjetno poskrbela tudi vnema Rada Smerduja.«

Dr. Peter Skoberne: »No, mogoče en tak primer, ko je bil, to se pravi to so bili začetki varstva narave, ko se je skupina iz enega človeka, to je bil Stane Peterlin, počasi začela oblikovati v dejanski tim. Rado je bil en prvih v tem timu. In seveda takrat je bilo veliko reči tudi za narediti na strokovnem področju, ni bilo še nobene resne dokumentacije, bilo je veliko teh metodoloških reči za naredit. In takrat je bila recimo ena taka reč priprava inventarja najpomembnejše naravne dediščine Slovenije. To je bila naloga, ki je bila v okviru sklada Borisa Kidriča, in tukaj je Stane Peterlin s svojo idejo naredil tudi recimo en tak res kvalitativni preboj na področju varstva narave. Ta inventar naj bi bil ena taka osnova, kjer bi bili zbrani podatki o teh najpomembnejših naravnih znamenitostih oziroma dediščini, kot smo ji takrat rekli, in to naj bi bila potem tudi osnova za načrtovanje. Da je pa lahko osnova za načrtovanje, so morali biti vsi ti objekti prostorsko opredeljeni. To je bila ena taka res prebojna naloga, ki jo je Stane Peterlin takrat zelo vizionarsko zastavil, vendar se verjetno ne bi zaključila, če ne bi bilo potem tukaj še tega drugega dela skupine, in v tej skupini je imel Rado Smerdu tisto močno nalogo, da je zadevo potem tudi – ravno s tistim svojim žarom in delavnostjo in tudi natančnostjo -pripeljal do rezultata. Tako da je dejansko se takrat pokazal tak idealen tim v delovanju različnih ljudi od vizije do dejanske izvedbe.«

»No jaz sem pri tem inventarju še sodeloval kot študent, potem, ko sem pa prišel na delovno mesto, zlasti pa, ko sem se vrnil iz vojske leta 80, mene je nekako potem doletelo urejanje dokumentacije. Tako da je to bil začetek tega, kar zdaj [Narcis](https://narcis.gov.si/ords/r/narcis/narcis/o-life-narcis) (opomba: naravovarstveni informacijski sistem) na veliko višjem nivoju izpolnjuje. In takrat smo se potem lotevali teh osnovnih stvari, da smo zbirali podatke o teh naravnih znamenitostih. Za to obdobje, se pravi po letu 80, je bilo eno tako obdobje, kjer je točno ena taka Radova ideja prišla zelo na plan. In sicer je rekel, kaj če bi pa mi zbrali podatke o slovenskih slapovih. Zadeva ga je začela zanimati zaradi tega - slap Boka ga je zelo pritegnil in potem, ko je zbiral podatke, je ugotovil, da so podatki za višino Boke zelo različni, od 40 do 60 metrov. In to je pa kar razlika. No in je rekel, dajmo mi zmerit slovenske slapove. No in to je tak primer, ko je potem ta ideja začela tudi v nas rasti in potem je bilo treba takrat manufakturno vse od začetka do konca izpeljati.«

»Seveda, imeli smo težave, na kakšen način slap zmerit. Teh sodobnih merilnikov, laserskih, takrat ni bilo. Komunikacijskih naprav takrat ni bilo. In zaradi tega je bilo treba zadevo zelo poenostaviti. No in tukaj se je tudi njegova praktična plat pokazala, zato ker on je bil tudi zelo priročen, zelo natančen in tudi, recimo, pisalno mizo je imel vedno izjemno pospravljeno in tudi njegova pisava je bila zelo drobna pa vseeno čitljiva. Mi smo ji rekli mikropis. In tudi ko je pisal, je v glavi že vse premislil in potem je tist kristalček iz možgan šel s tisto njegovo drobno pisavo na list. Tako da tudi njegovi teksti so bili taki špartanski, ampak, bi rekel, polni teh sporočil. No in tako smo se lotili problematike slapov in potem po več raznih poskusih smo skonstruirali slapomer.«

»To je bilo iz plastike narejeno vreteno. Na vretenu je bilo 150 metrov jeklenice in potem je bil problem, kako sedaj to jeklenico označiti in smo pol z enimi plastičnimi ploščicami, ki smo jih noter uvedli v tisto jeklenico, mislim tako z nekimi nitkami smo na pet metrov označili vseh teh 150 metrov. No in potem na konec smo pa dali medenino s to kroglo, ki smo jo oblekli v enega balinčka svetlo-modre barve, da se vidi. Ampak pot do končnega slapomera je vodila tudi čez razne stran poti. Smo imeli razne stvari, ki se niso obnesle, ampak na koncu je to tako uspelo. No in kako je potem zgledalo merjenje slapov? To je bilo tudi izrazito timsko delo. Vsaj dva sta morala biti, pri zahtevnejših slapovih pa tudi večja ekipa, tako da je eden šel na ustje slapa, navadno sem bil to jaz, s tem slapomerom in potem si spustil dol tisto medeninasto kroglo do dna slapu in odčital višino. Zelo enostavno.«

»Pri nekaterih slapovih je bilo to zelo enostavno, pri visokih slapovih ali pa tudi, če niso bili v eni stopnji, pa je bila ta zadeva zelo zahtevna in smo rabili tudi še potem releje, to se pravi še koga, ki je potem prenašal te. Ker nismo imeli komunikacijskih možnosti, smo se morali optično sporazumevati, tako da smo si mahali in zdaj, če ta, ki je bil na vrhu, ni videl tistega, ki je spodaj, je moral biti en vmes, ki je to prenašal. Skratka, to smo imeli en cel sistem teh znakov. Potem je bilo pa velikokrat težko priti na ustje slapa, ker je bilo včasih ustje sredi stene - takrat smo si pa pomagali z vrvno tehniko, ker je bil Rado tudi jamar in smo potem te izkušnje vrvne tehnike tudi prenesli in smo na ta način splezali na ustje. No na ta način smo potem zmerili tam med 30 in 40 slapovi in je bil to dejansko prvi en tak pregled.«

»In kaj je bilo recimo čist tako pod črto, če danes pogledamo na to: prvič smo dobili enovit pregled slapov v Sloveniji, dobili smo občutek, kaj pomeni za Slovenijo visok slap, kje jih je več, kje jih je manj, kakšne so posebnosti slovenskih slapov in dejansko je to bil en segment, ki je bil potem tudi dokumentiran v našo dokumentacijo, mi smo ji takrat rekli osrednja evidenca. No in ta osrednja evidenca se ni nikoli več zgubila. Potem ko so prišli računalniki, so se te zadeve prenašale na digitalni medij in so še vedno v tej obliki dostopne na strežnikih. Tako da je bilo to eno tako pionirsko delo. Tisto, kar pa nikjer ne piše, je bilo pa to doživljanje slapov, to se pravi doživetja pri tem, kjer je skoraj pri vsakem slapu bilo svaka tura-avantura. Recimo slap Boka smo merili tri dni. Prvi dan nam ni uspelo, da bi ta medeninasta krogla prišla do dna slapa, smo morali prekiniti. Naslednji dan nismo mogli ponoviti, ker so takrat bili ukrepi Milke Planinc, to se pravi redukcije pri uporabi bencina in sicer par-nepar, zaradi registrske številke smo imeli en dan počitka. Takrat smo šli na Kanin, evidentirat geomorfološko dediščino. Tretji dan smo potem izmerili in smo namerili 106 metrov in je s tem bila tista dilema ali 40 ali 60 metrov zaključena.«

Voditelj: »Nekaj smo že slišali o tem, da je Rado v svojem študentskem obdobju z navdušenjem fotografiral in tudi že snemal filme. Kako pa je bilo s tem kasneje? Kaj je snemal najraje? Slišal sem, da je nekaj filmov posnel tudi za RTV Slovenija.«

Dr. Peter Skoberne: »Zadeva, ki je spremljala tudi Radota, je bilo snemanje, in sicer kot vsake stvari se je tudi snemanja lotil sistematično in pa tudi špartansko, brez odvečnega balasta, ker je imel, tako kot je imel mizo urejeno,  je imel tudi svoje predstave urejene. Imel je zelo jasen cilj in pa vedno je delal z ekipo. Tako da se je z nami pogovarjal, tudi ko je iskal tehnične rešitve, medtem ko tist scenarij je pa poslušal in ga potem tudi sestavil in s svojim mikropisom napisal in pa po tistem šel. In tako je imel, najprej recimo po tehnični plati, je iz teh amaterskih 8-milimetrskih kamer je potem prešel na profesionalno 16-milimetrsko kamero Bolex. Tako da je to potem snemal na 16-milimetrski film. Zato je tudi lahko s tem filmom tudi, recimo to je bila taka kakovost, da so lahko potem tudi te filme predvajali na televiziji in je tudi s televizijo Slovenije ali pa za televizijo Slovenije pripravil nekaj teh dokumentarnih filmov iz narave.«

»Imel je pa en tak življenski projekt, in sicer snemat živalstvo Slovenije, vendar nevretenčarje, to se pravi manjše živali, zlasti žuželke in seveda tudi druge nevretenčarje. No in to pa ni imel tako jasne predstave, kako bo film na koncu izpadel, ampak je v bistvu samo snemal gradivo, kjer je bila priložnost, nekatere stvari pa tudi načrtno, recimo proteusa (opomba: [človeška ribica oz. močeril](https://www.pms-lj.si/razstava/cloveska-ribica-ali-moceril/)), to sicer ni nevretenčar, ampak proteus je bil tudi en od teh živali, ki jih je snemal. V glavnem bolj te manjše, tudi netopirje, skratka, to je potem snemal bolj tako priložnostno, kar se je dalo. Določene zadeve pa tudi načrtno - recimo zgodbo o jamamaju (opomba: metulj - japonska sviloprejka), sviloprejstvu in sviloprejki, to so bili zadnji kadri, ki jih je posnel pred smrtjo. Ker je gojil potem tudi sviloprejko in potem tudi njen razvoj od jajčeca v gosenico/zapredke je potem spremljal. Tako da vedno, če vidim tega metulja jamamaja, se nujno spomnim nanj.«

Voditelj: »Za konec pa še vprašanje, kako je bilo v tistem času organizirano varstvo narave v Sloveniji? Kakšno funkcijo je imelo v družbi?«

Dr. Peter Skoberne: »Ja, varstvo narave v tistem času je bilo seveda čisto drugače organizirano, kot je to danes. Pa ne samo varstvo narave, celotna družba je bila bistveno manj strukturirana, kot je sedaj. V tistem obdobju, to je bilo od konca leta 80 do leta 81, je bilo varstvo narave na Zavodu Socialistične Republike Slovenije za spomeniško varstvo, skupaj s kulturo. No in takrat je bil en zelo majhen oddelek, samostojna analitična skupina za varstvo narave - SAS, skupina za varstvo narave, kjer je najprej bil zaposlen samo Stane Peterlin, potem pa se mu je pridružilo nekaj kolegov. Eden od teh prvih, ki je potem prišel za stalno na to delovno mesto, je bil Rado Smerdu. Potem je bil tukaj še Raubar, potem France Vardjan, to so bili recimo ti prvi sodelavci.«

»In v tem času tudi ni bilo varstvo narave pod nobenim resorjem, kot je recimo zdaj pod ministrstvom za naravne vire, ampak je bilo neposredni svetovalni organ izvršnega sveta, vlade tedaj. Samo da je vlada zelo redko vprašala za kakšen nasvet to skupino. Tudi zakonodaje takrat še ni bilo. To se pravi, v bistvu je bila ena, ne, ni bilo, prav na področju varstva narave je bil nek zakon o varstvu narave iz leta 70, ki pa ni bil nič operativen, tudi varstvo narave ni bilo vključeno v kakšne postopke.«

»Tako da je bil to zlati čas, da so se recimo pripravljale te metodološke osnove in pa tudi malo vedenja, to se pravi dokumentacija. Še prej, pred tem je recimo bila zelo odmevna polemika okrog gradnje soških elektrarn in takrat je pa ta skupina - takrat še Rada Smerduja ni bilo zraven - odigrala pomembno vlogo pri tem, pri teh odločitvah, ki jih je potem izvršni svet sprejel, da ne bo gradnje elektrarne na Soči. To se pravi, pri takih stvareh ja pa recimo tudi za obnavljanje zavarovanih območij pa tudi ustanavljanje, s tem se je takrat ta skupina največ ukvarjala Tako da je ena zadeva, ki jo je Rado Smerdu takoj že v teh letih osemdesetih tudi spodbudil, je, da smo pripravili eno publikacijo, to je bil Vestnik Zavoda za varstvo naravne in kulturne dediščine. In v tem Vestniku je bil prvi pregled zavarovane narave v Sloveniji, območij in pa tudi rastlinskih in živalskih vrst. Se pravi, ta začetek sistematičnega dela je bil nadaljevanje vseh teh prizadevanj za varstvo narave, ki so bila po vojni od Angele Piskernik, potem Staneta Peterlina, naprej.«

»Leta 1981 so se pa začele zadeve, to je bila prva strukturizacija, takrat je bila tudi ena reforma državne uprave, področje varstva narave je dobilo potem svoj resor in to je bilo Ministrstvo za kulturo, ker smo bili pač ista inštitucija - Zavod za varstvo naravne in kulturne dediščine, ki je potem bil pod kulturo in je sem spadalo tudi varstvo narave. Tako da do leta 94 je bilo to tako organizirano. Potem se je pa začela zadeva vedno bolj, tudi družba se je začela strukturirati. Tudi v teh 80-ih letih je bil bistveno manjši, recimo, vpliv nevladnih organizacij, kot je danes. Takrat je bilo ključno društvo, ki je delovalo na področju varstva narave, Prirodoslovno društvo Slovenije, potem so pa že začele prihajati okoljske organizacije, kot je bila recimo Zveza društev za varstvo okolja, Hortikulturna zveza je bila tudi precej aktivna na tem področju, Planinska zveza Slovenije seveda tudi. Tako da je bilo pač, bistveno manj vsega je bilo. Poznalo se je, da ni bilo ene take zakonodaje, ki bi potem zagotovila, da se varstvo narave upošteva drugje, kar je bilo pa potem šele z Zakonom o ohranjanju narave doseženo.«

Voditelj: »To je bil podkast Ministrstva za naravne vire in prostor, v katerem smo vam, v pogovoru z dr. Petrom Skobernetom, skušali približati delo in življenje Rada Smerduja. Zahvaljujemo se vam za pozornost.«